Правилник о садржини и начину вођења грађевинског дневника, грађевинске књиге и књиге инспекције 

Правилник је објављен у "Службеном листу РЦГ", бр. 54/2001 од 15.11.2001. године. 

I УВОДНЕ ОДРЕДБЕ 

Члан 1 

Овим правилником уређује се садржина и начин вођења грађевинског дневника, грађевинске књиге и књиге инспекције. 

Члан 2 

Грађевински дневник, грађевинска књига и књига инспекције воде се на градилиштима на којима се граде објекти, односно изводе радови за које је прописано прибављање грађевинске дозволе. 

Грађевински дневник, грађевинска књига и књига инспекције воде се од дана увођења извођача радова у посао, до дана завршетка изградње објекта, односно радова и предаје објекта инвеститору. 

Вођење грађевинског дневника, грађевинске књиге и књиге инспекције закључује се даном извршене примопредаје свих објеката и радова између извођача радова и инвеститора. 

Члан 3 

Грађевински дневник, грађевинску књигу и књигу инспекције води извођач радова. 

Све податке који се уносе у грађевински дневник, грађевинску књигу и књигу инспекције овјерава лице одређено овим правилником. 

У току изградње инвестиционог објекта грађевински дневник, грађевинска књига и књига инспекције налазе се на градилишту и морају бити доступни инвеститору, лицима која врше стални стручни надзор, као и органима надлежним за послове инспекције. 

II ГРАЂЕВИНСКИ ДНЕВНИК 

Члан 4 

Грађевински дневник води се за градилиште у цјелини, а ако се у оквиру градилишта граде објекти који су просторно издвојени, представљају независну функционалну цјелину и захтијевају специфичну организацију грађења, грађевински дневник се може за такве објекте водити издвојено. 

Члан 5 

Грађевински дневник се води у облику повезане и печатом извођача радова овјерене свеске са двоструко нумерисаним странама (оригинал и копија). 

Подаци уписани у грађевински дневник не могу се брисати, исправљати, накнадно мијењати ни допуњавати. 

Измјене и допуне података уписаних у грађевински дневник врше се искључиво као нови уписи, уз обавезно навођење дана уписа. 

Упис података у грађевински дневник врши се мастилом или хемијском оловком. 

Извођач радова је дужан да грађевински дневник чува до истека уговореног гарантног рока за изграђени објекат, односно изведене радове. 

Извођач радова је дужан да по истеку гарантног рока преда инвеститору грађевински дневник. 

Инвеститор је дужан да трајно чува грађевински дневник. 

Члан 6 

Право уписивања одговарајућих података и запажања у грађевински дневник имају: руководилац градилишта, руководилац радова произвођача, руководилац појединих радова, надзорни орган, надзорни орган за поједине радове, као и пројектант ако учествује у вршењу надзора. 

Члан 7 

Руководилац градилишта свакодневно уноси у грађевински дневник: 

1) датум уношења података; 

2) временске прилике (температура, падавине и сл.); 

3) радно вријеме; 

4) ангажовану радну снагу и механизацију; 

5) друге околности под којима се изводе радови, а од значаја су за сагледавање и контролу услова и исправности извођења радова; 

6) врсту и количину приспјелог материјала и продуката; 

7) произвођача материјала и продуката; 

8) постојање прописаних сертификата о квалитету испорученог материјала и продуката; 

9) врсту и положај радова који се изводе (позиција радова); 

10) оријентациону количину појединих радова који су извршени; 

11) извршену контролу радова који су претходили радовима који се изводе (темељна јама, влажност и степене набијености подлога, оплата, арматура и сл.); 

12) начин уграђивања одговарајућих материјала и продуката (ручно, уз примјену одговарајуће механизације и др.); 

13) начин његе и заштите већ изведених радова (његовање бетона, заштита од падавина и др.); 

14) узорке материјала који су достављени на контролу са ознаком положаја радова на које се одговарајући узорак односи: 

15) недостатке или грешке у техничкој документацији, по којој се радови изводе; 

16) непредвиђене околности које захтијевају измјену постојећих техничких рјешења, односно повећан обим уговорених радова или извођење накнадних радова (непредвиђена својства тла, активирање клизишта, археолошки налази и др.); 

17) податке о извршеним инспекцијским прегледима градилишта и основним налазима и налозима инспекцијских органа, са назнаком мјера које, по тим налозима, треба предузети. 

У грађевински дневник улажу се и писмени налази и документација која је градилишту достављена од стране инвеститора, пројектанта и других лица. 

Члан 8 

Руководилац појединих радова уноси податке и запажања из члана 7 овог правилника, који се односе на радове којима он руководи. 

Поједине радове којима руководи лице из става 1 овог члана својим потписом овјерава руководилац градилишта. 

Члан 9 

Надзорни орган уноси у грађевински дневник податке, запажања и налоге који се односе на: 

1) квалитет и постојање сертификата за материјал и продукте који се уграђују; 

2) квалитет и поступак извршења појединих радова; 

3) извршени преглед радова који се у каснијим фазама не могу контролисати (темељна јама, оплата, арматура и др.); 

4) потпуност техничке документације и допунска објашњења пројектанта; 

5) услове и поступак измјене техничке документације и одобравања извођења вишка уговореног, односно накнадних радова; 

6) допунску техничку и другу документацију која је достављена извођачу радова; 

7) примједбе и запажања која су у грађевински дневник уписала овлашћена лица из члана 6 овог правилника; 

8) друге примједбе и запажања која сматра корисним за усмјеравање даљег процеса грађења. 

Члан 10 

Надзорни орган за поједине радове може у грађевински дневник да уноси одговарајуће податке и запажања из члана 9 овог правилника који се односе на радове над којима он врши стручни надзор. 

Члан 11 

У грађевински дневник морају се детаљно уписивати подаци који се односе на темеље инвестиционог објекта и то: 

- коте дна темеља; 

- подаци о прегледу ископа темеља, врсти материјала, предвиђеној носивости као и подаци о саставу тла испод коте дна темеља; 

- подаци о испитивању носивости тла; и 

- други подаци утврђени правилником о техничким нормативима за пројектовање и извођење радова на темељима грађевинских објеката ("Службени лист СФРЈ", број 34/74). 

Члан 12 

Оригинал грађевинског дневника чува руководилац градилишта, а копију надзорни орган, за све вријеме грађења објекта. 

III ГРАЂЕВИНСКА КЊИГА 

Члан 13 

Грађевинска књига води се за градилиште у цјелини, а ако се у оквиру градилишта граде објекти који су просторно издвојени, представљају независну функционалну цјелину и захтијевају специфичну организацију грађења, грађевинска књига се може за такве објекте водити издвојено. 

Члан 14 

Грађевинска књига се води у облику повезане и печатом извођача радова овјерене свеске са двоструко нумерисаним странама (оригинал и копија). ^lan 15 

Право уписивања одговарајућих података и запажања у грађевинску књигу имају руководилац градилишта или лице које он овласти и представник инвеститора. 

Члан 16 

Руководилац градилишта свакодневно уноси у грађевинску књигу: 

1) датум уношења података; 

2) податке о радним налозима (број, датум издавања, количине радова по позицијама); 

3) податке о извршеним радовима са потребним скицама; 

4) обрачунске скице (у једном примјерку) са уписаним промјенама у односу на пројекат; 

5) посебне и значајне детаље у вези извођења радова; 

6) податке о измјенама, датум када су наложене и од кога; 

7) друге околности под којима се изводе радови, а од значаја су за сагледавање и контролу обрачуна количина и услова извођења радова. 

Ако се радови изводе у потпуној сагласности са пројектом, у грађевинској књизи ће се констатовати да је из тог разлога изостало цртање обрачунских нацрта. 

У грађевинској књизи не смије бити ништа брисано већ се свака исправка врши повлачењем црте преко погрешног и дописивања тачног. 

Оригинал грађевинске књиге чува руководилац градилишта, а копију представник инвеститора, за све вријеме грађења објекта. 

IV КЊИГА ИНСПЕКЦИЈЕ 

Члан 17 

Књига инспекције се води за градилиште као цјелину, односно за све објекте и радове који се изводе и за које се прибавља посебна грађевинска дозвола. 

Члан 18 

Књига инспекције се води у облику повезане и печатом извођача овјерене свеске са једноструко нумерисаним странама (само оригинал). 

На почетку књиге инспекције, руководилац градилишта уноси и својим потписом овјерава податке који се односе на: 

1) датум почетка вођења књиге инспекције; 

2) назив и положај градилишта (мјесто, улица, грађевинске парцеле или сл.); 

3) инвеститора (назив, сједиште и др.); 

4) извођача радова (назив, сједиште и др.); 

5) број, врсту и друге специфичне ознаке објеката и радова чије се извођење организује у оквиру истог градилишта; 

6) стање расположиве техничке и друге документације у тренутку започињања радова; 

7) руководиоца градилишта (име и презиме, стручна квалификација); 

8) надзорни орган (име и презиме, стручна квалификација) и надзорних органа за посебне радове, уколико су исти одређени од стране инвеститора. 

Члан 19 

Инспекцијски орган уписује у књигу инспекције податке о утврђеном стању и друга запажања у вези са извођењем радова приликом сваког инспекцијског увида, а нарочито: 

1) датум извршеног инспекцијског прегледа; 

2) ближи опис радова и документације који су били предмет инспекцијског прегледа; 

3) запажања и оцјене да којих је дошао у току инспекцијског прегледа и сугестије за отклањање уочених недостатака; 

4) налоге за предузимање мјера које извођач радова треба да предузме (забрана одређених радова, предузимање хитних мјера безбједности и сл.). 

Сваки упис у књигу инспекције инспекцијски орган овјерава својим потписом. 

Руководилац градилишта својим потписом овјерава да је упознат са налазима и налозима инспекцијског органа унијетим у књигу инспекције. 

Члан 20 

Књига инспекције чува се на градилишту за све вријеме извођења радова. 

За чување и уредно одржавање књиге инспекције одговоран је руководилац градилишта. 

Члан 21 

Руководилац градилишта, поред података из члана 18 овог правилника, уноси у књигу инспекције и грађевински дневник допунске податке о промјенама насталим у току грађења које се нарочито односе на: 

1) измјене просторног и функционалног обухвата градилишта (завршетака градње појединих објеката и њихово издвајање из градилишта, укључивање нових објеката, промјена намјене појединих објеката и сл.); 

2) промјене инвеститора, у цјелини или за поједине објекте; 

3) ангажовање и почетак рада извођача појединих радова и лица која руководе тим радовима; 

4) промјене у организовању стручног надзора над грађењем (надзорни орган, надзорни орган за посебне радове); 

5) друге податке који се односе на међусобне односе инвеститора, извођача радова и других заинтересованих субјеката (питања рада ван редовног радног времена, режијски трошкови, ванредни трошкови и сл.) 

V ЗАВРШНЕ ОДРЕДБЕ 

Члан 22 

Вођење грађевинских дневника, грађевинске књиге и књиге инспекције које је започето прије ступања на снагу овог правилника, окончаће се по прописима који су били на снази до ступања на снагу овог правилника. 

Члан 23 

Ступањем на снагу овог правилника престаје да важи Правилник о садржини и начину вођења грађевинског дневника и грађевинске књиге ("Службени лист РЦГ", број 8/84). 

Члан 24 

Овај правилник ступа на снагу осмог дана од дана објављивања у "Службеном листу Републике Црне Горе". 

